Atacul terorist de la Moscova a produs 133 de morți și 152 de răniți, indicau datele transmise de Ministerul pentru Situații de Urgență al Rusiei, în domineața de 24 martie 2024.
Atacul a fost comis în seara de vineri, 22 martie, în complexul Crocus City Hall din orașul Krasnogorsk, aflat în apropierea capitalei Rusiei, Moscova. Operațiunile de căutare și de identificare a victimelor continuă și în ziua de 24 martie, ceea ce înseamnă că numărul real al victimelor poate fi chiar mai mare.
Pe întreg teritoriul Rusiei, în ziua de 24 martie 2024 este decretat doliu național. În semn de solidaritate cu Rusia, o țară din America Latină, Nicaragua, a decretat și ea doliu național, în ziua de 24 martie.
Până acum, forțele de ordine din Rusia au reținut 11 suspecți. Dintre aceștia, patru sunt acuzați că ar fi chiar cei care au tras asupra publicului din sala de concert. Atacatorii sunt acuzați că mai întâi au tras cu arme letale asupra spectatorilor, apoi au provocat o explozie care a incendiat imobilul. Unul dintre cei arestați ar fi recunoscut că a primit bani pentru participa la acest atac.
Președintele Putin ar fi declarat că are informații că Ucraina intenționa să le permită suspecților, după ce au fugit de la Moscova, să se refugieze pe teritoriul ei. Ucraina, în schimb, a respins categoric orice legătură cu autorii acestui atac sângeros. Organizația teroristă Stat Islamic (ISIS) a revendicat atacul.